Fil-preżent Franco Debono huwa l-Kummissarju għal-Liġijiet, huwa l-Koordinatur tal-Konvenzjoni Kostituzzjonali u huwa wkoll Konsulent tal-Gvern dwar il-Ġustizzja. Dawn il-ħatriet kollha ingħatawlu mill-Prim Ministru Joseph Muscat. Għaldaqstant dak li jgħid u jikteb Dr Debono iġorr il-piż tal-karigi kollha li jokkupa. Fih ukoll il-piż għax ġej minn persuna li dan il-Gvern tant għandu fiduċja fiha li għabbieha b'dawn ir-responsabbiltajiet kollha. Jekk għal xi wħud Franco Debono huwa 'irrelevanti' għal dan il-Gvern żgur mhuwiex. Il-kliem ta' Dr Debono jkun fih aktar piż meta jitratta l-qasam tal-ġustizzja, għax huwa f'dan il-qasam li l-Prim Ministru wera u għadu juri fiduċja sħiħa fih. Allura huwa mill-aktar rilevanti l-kliem ta' Dr Debono lill-Ministru tal-Ġustizzja meta ftit tal-jiem ilu qallu li l-kelma 'mafia' fil-konfront tiegħu hija ħanina ħafna. Huwa rilevanti mmens dak li Dr Debono kiteb illum fuq l-istess Ministru tal-Ġustizzja li saħansitra qabblu ma' 'ħmar'. Fi ftit kliem Dr Debono qed jgħid li Owen Bonnici għandu jġorr ir-responsabbilta' politika għax 'arroganti' u 'rasu iebsa' u għax bil-balbuljati li qed jagħmel 'qed idaħħal lill-Gvern fil-ħajt', Tassew kaz li min xarrab il-bakkaljaw se jkollu jieklu. Tassew kaz li l-Moviment ta' Joseph Muscat qed jimpoldi.
Franco Debono mhux irrelevanti